ЦIыхубзым хузэфIокI лъэпкъ къызыхэкIари, зыхыхьари, унагъуэ зыщапIари, унагъуэ зэрыхуари зэдиIыгъыфу, пщIэ яхуищIу, и щхьэми пщIэ игъуэтыжу псэуну. Аращ къызыхэкIыр адыгэ нэмысымкIэ цIыхубзым пщIэшхуэ щIыхуищIынур. Псалъэжьу щыIэщ унэр зыгъэунэри, благъэр зыгъэблагъэри цIыхубзырщ, цIыхубз зэрымыс унагъуэр сабафэщ жиIэу.
Адыгэ хабзэмкIэ цIыхубзым хуэщIын хуейщ, пщIэ лей сыт щыгъуи, дэнэ дежи. Зи щхьэ пщIэ хуэзыщIыж цIыхухъум я къалэнщ цIыхубзым нэмысрэ гулъытэрэ хуищIыну. ЦIыхубзым пщIэшхуэ зэрыхуащIыр къегъэлъагъуэ адыгэ хабзэмкIэ цIыхухъуитI зэзауэм абы я зэхуакум цIыхубзым и IэлъэщIыр дидзэм, зэзауэхэр зэбгырыкIыжын, зэкIужыни зэрыхуейр. Адыгэ хабзэм ипкъ иткIэ нэхъ къалэн лъагэу ябжыр цIыхубзым теухуа нэмысыр, хъумэныгъэр, пщIэ хуэщIын хуей къыбгъэдэлъхэр бгъэзэщIэнырщ. ЩIалэгъуалэм цIыхубзым и нэмысыр сыт щыгъуи щымыгъупщэу, пщIэ хуищIу дунейм тетын хуейщ.
Дэтхэнэ цIыхубзри анэщ, шыпхъущ, щхьэгъусэщ, пхъущ, ар уэ умейми, Iэмал имыIэу нэгьуэщI зыгуэрым ейщ. НэгъуэщIым и цIыхубзым уэ пщIэ хуэпщIым, уи цIыхубзми нэгъуэщIхэм къыхуащIыжынщ.
Аращи ди хъыджэбз лъап1э дахэхэ фыщыт пхъуфIыу, шыпхъуфIыу! Алыхьым фищI щхьэгъусэфI, анэфI! Адыгэ хъыджэбз жаIэм занщ1эу си нэгу къыщIохьэ хъыджэбз дахэ нэмысыфIэ, хъыджэбзыфI. Абы къокI, ауэ сытми адыгэ хъыджэбз фиц1эу фыщымыт, фызэрыадыгэ хъыджэбзыр фымыгъэгъуащэ!

#Адыгэ_нэмысымрэ_цIыхубзымрэ